นายกสมาคมผู้เลี้ยงไก่ไข่ คาดสัปดาห์หน้าราคาไข่ปรับขึ้น
นายกสมาคมผู้เลี้ยงไก่ไข่ เชื่อว่า ราคาไข่ไก่สัปดาห์หน้าจะปรับขึ้นอีกเล็กน้อย หลังรัฐบาลออกมาตรการให้หน่วยงานรับซื้อไข่ไก่จากเกษตรกร
22 ม.ค. 2553

นายกสมาคมผู้เลี้ยงไก่ไข่ เชื่อว่า ราคาไข่ไก่สัปดาห์หน้าจะปรับขึ้นอีกเล็กน้อย หลังรัฐบาลออกมาตรการให้หน่วยงานรับซื้อไข่ไก่จากเกษตรกร
นายมาโนช ชูทับทิม นายกสมาคมผู้เลี้ยงไก่ไข่ เชื่อว่า ราคาไข่ไก่สัปดาห์หน้าจะปรับขึ้นอีกเล็กน้อยจากปัจจุบันทรงตัวอยู่ที่ฟองละ 2 บาท หลังจากรัฐบาลออกมาตรการให้หน่วยงานรับซื้อไข่ไก่จากเกษตรกรทำให้สามารถดูดซับผลผลิตส่วนเกินออกจากตลาดได้วันละ 1 ล้านฟอง ทั้งนี้ราคาที่เกษตรกรรับได้จะอยู่ที่ฟองละ 2.50 บาท อย่างไรก็ตามต้นทุนอาหารเลี้ยงไก่ที่ปรับขึ้นจากปีที่แล้วร้อยละ10 ทำให้เกษตรกรรายย่อยชะลอการเลี้ยงลง หรือปลดแม่ไก่เร็วขึ้น ทำให้ราคาไข่ไก่ในตลาดกลับมาอยู่ในภาวะสมดุลมากขึ้น ขณะเดียวกันรัฐบาลควรจะกำกับดูแลราคาอาหารสัตว์ เพื่อบรรเทาผลกระทบของรายย่อยด้วย
ด้านนางพรทิวา นาคาศัย รมว.พาณิชย์ เรียกร้องให้ประชาชนบริโภคไข่ไก่เพิ่มขึ้น เพื่อช่วยเหลือเกษตรกร ส่วนปัญหาการปรับขึ้นของราคาสินค้าอุปโภคบริโภค ขณะนี้ยังไม่พบสิ่งผิดปกติ หลังจากให้มีนโยบายตรึงราคาสินค้าออกไปอีก 3 เดือน รวมทั้งให้กลุ่มการค้าภายในตรวจสอบสินค้าที่ขอปรับขึ้นราคาอย่างเข้มงวดด้วย ทั้งนี้กลุ่มสินค้าที่อยู่ระหว่างการปรับขึ้นราคา ได้แก่ น้ำปลาและสินค้ากระป๋อง